Buda deia que “Els ximples actuen distretament. El savi custodia la seva atenció com si fos el seu tresor més preuat”.
La tecnologia virtual ha de servir per apropar-nos als qui tenim lluny, i no ha d’allunyar-nos dels qui tenim a prop.
William James, el psicòleg clau de la Psicologia moderna, ja va escriure al seu “Principis de la Psicologia” el 1890 que “La capacitat de retornar de forma voluntària una atenció errant, una i una altra vegada, és la base del discerniment, del caràcter i de la voluntat. Ningú és amo de si mateix si no la té. L’educació que permetés millorar aquesta capacitat seria l’educació per excel·lència”.
Identifiquem els nostres hàbits distractors, que ens roben temps i energia (un estudi parla que consultem el mòbil una mitjana de 150 vegades al dia). Tenim el correu-e obert mentre treballem?, tenim el mòbil a prop quan estudiem i ens avisa cada vegada que arriba qualsevol missatge?
Posem control als hàbits distractors: silenciant el mòbil durant una estona o deixant-lo en un lloc apartat de la taula de menjar o de l’habitació, mentre fem alguna activitat concreta, tancant pestanyes, marcant el temps que dedicarem a consultar o buscar alguna cosa a internet, etc. És a dir, fent salts tecnològics o desconnexions temporalitzades de forma intencionada. Al començament ho podem fer amb períodes més curts que podem anar allargant si volem.
Practiquem la meditació Mindfulness: Diversos estudis (Univ. California, Univ. Harvard, Univ. Yale, entre d’altres) avalen el poder de la seva pràctica regular, i mostren evidències científiques dels seus efectes en el cervell. El Mindfulness és una habilitat entrenable que millora l’atenció i concentració, i això és clau per a l’aprenentatge, el rendiment professional i acadèmic, les relacions personals i per a la salut i benestar. Per aquest motiu, el Mindfulness o atenció plena està sent d’interès i aplicació en àmbits tan diversos com l’empresarial, l’esport de competició, l’educatiu i la salut.
- A nivell cognitiu, millorant la memòria i la capacitat d’atenció, la presa de decisions i d’aprenentatge.
- A nivell socioemocional, millorant l’empatia, l’autoregulació i les relacions personals.
Cada vegada hi ha més escoles que formen el professorat perquè puguin aplicar-se ells mateixos el Mindfulness, per posteriorment, aplicar-ho a l’aula amb els alumnes. Actualment s’està fent un estudi a Regne Unit dirigit per un grup de neurocientífics i que durarà 7 anys per analitzar l’impacte de la pràctica del Mindfulness en adolescents.
Cuidem el nostre cos fent esport i exercici regular…i com preparem la ment per fer front als nous reptes i estil de vida tan complex com l’actual? Tenir una ment també en forma requereix dedicar-li temps i atenció, i l’entrenament en Mindfulness és una manera fantàstica per fer-ho.